Bybelskool » MARKUS 1:29-39
29 En net toe hulle uit die sinagoge uitkom, het hulle saam met Jakobus en Johannes na die huis van Simon en Andreas gegaan.
30 Die skoonmoeder van Simon het siek gelê met koors en hulle het Hom onmiddellik van haar vertel.
31 Hy het nadergegaan, haar hand gevat en haar opgewek. Die koors het haar toe verlaat en sy het hulle bedien.
32 Toe dit aand geword en die son ondergegaan het, het hulle al die siekes na Hom toe gebring, asook dié wat duiwelbesete was.
33 En die hele dorp het saamgedrom by die deur.
34 En Hy het baie siekes met verskillende siektes gesond gemaak en baie demone uitgedryf. Hy het ook nie die demone toegelaat om te praat nie omdat hulle Hom geken het.
35 Vroegoggend, toe dit nog baie donker was, het Hy opgestaan en uitgegaan en na 'n verlate plek vertrek en daar gaan bid.
36 Maar Simon en dié saam met hom het Hom naarstiglik gesoek,
37 en toe hulle Hom kry, sê hulle vir Hom: "Almal soek U."
38 Hy het egter vir hulle gesê: "Laat ons elders heen gaan, na die aangrensende dorpe sodat Ek ook daar kan preek, want daarvoor het Ek gekom."
39 Hy het toe gegaan en in die hele Galilea in hulle sinagoges gepreek en demone uitgedryf. (ASV)
Dit is merkwaardig dat Markus dieselfde woord gebruik vir haar "opwekking" uit die koorssiekte as wat hy later ook sal gebruik vir die "opwekking" uit die dood. Die genesing van haar koors is dus as't ware op dieselfde vlak as 'n opwekking "uit die dood" uit. Markus gebruik dieselfde Griekse woord egeirō vir die genesing (vgl ook Mark 2:9,11-12; 5:41; 9:27) as vir die werklike opwekking uit die dood (Mark 6:14,16; 12:26; 14:28; 16:6).
Baie siekes en duiwelbesete mense is na Jesus gebring sodat daar 'n samedromming by die deur van die huis ontstaan het. Let op dat siekte en besetenheid duidelik onderskei word. Let ook op dat hulle almal genees en bevry, maak nie saak aan watter siekte of besetenheid hulle gely het nie.
1:35 Jesus sonder Homself dan af. Markus vertel vir ons meer spesifiek as Lukas dat hierdie afsondering in 'n verlate plek 'n tyd van gebed was. Jesus se bediening was ingebed in sy gebedsverhouding met God (vgl. ook Mark 6:46 – op die berg; 14:32-42 – in Getsemane). Dit is ook vroegoggend, toe dit nog baie donker was. Die gemeenskap met God was vir Jesus belangriker as 'n lang nagrus.
'n Mens sien in vers 29-34 hoe Jesus aan die een kant amper voor die voet genees en bevry. Dit getuig van sy bereidheid om die effek van die sondeval ook in terme van siekte en besetenheid op te hef. Dit getuig van sy gesag oor die lewe en die dood. Die genesing is immers in Markus se oë gelykstaande aan 'n opwekking uit die dood.
Ons leer meer daaroor in die ontstellende verhaal van die man wat by die poel van Betsata genees is. Hy is ná 38 jaar genees, maar lyk asof hy daarna steeds in sonde voort geleef het. Ons gaan later in meer detail daarna kyk. Maar hoor net Jesus se waarskuwing aan hom toe hulle later in die tempel ontmoet: "Kyk, jy het gesond geword; moenie meer sondig nie, sodat iets slegters nie met jou gebeur nie." (Joh 5:14; vgl ook Joh 8).
Vergelyk die verhaal van Joni Eareckson Tada (A Place of healing: wrestling with the mysteries of suffering). Sy is 'n kwadrupleeg ná 'n duikongeluk. Sy het 'n wêreldwye bediening, maar steeds vanuit 'n rolstoel. Joni glo in genesing, maar bely dat die Here dit in haar geval nog nie gedoen het nie. Trouens, sy sukkel die afgelope tyd met toenemende pyn in haar verlamde ledemate en is onlangs weens kanker gehospitaliseer.
"Pain is a bruising of a blessing; but it is a blessing nevertheless. It's a strange, dark companion, but a companion – if only because it has passed through God's inspecting hand. It's an unwelcome guest, but still a guest."
Markus beklemtoon in vers 35-39 nog meer as Lukas die kontak wat Jesus met God maak deur gebed en die roeping wat gevolglik daaruit vloei. Jesus se roeping lê in die verspreiding van die boodskap van die koninkryk van God aan alle Jode regdeur die land.